De næste fem uger kan man gratis prøve Stand Up Paddle og wakeboard i Nykøbing.

- Vi har vand hele vejen rundt om øen. Så hvad er mere naturligt end at bruge vandet til noget fornuftigt. Øen er Mors, og manden bag ovenstående udsagn er Klaus Hvidtfeldt Larsen. Han er initiativtager til fem ugers gratis leg på vandet i Nykøbing. - Vi har naboer, som har det. Men nu er det vores tur. - Det kommer forhåbentlig til at løfte noget for både unge og turister, uddyber han. Ganske gratis kan folk prøve kræfter med wakeboard og Stand Up Paddle (SUP). Lørdag åbnede legelandet for de større børn og barnlige sjæle. Med støtte fra kommune, virksomheder og frivillige. 14-årig på bedsteforældrebesøg: - Sjovt og dejligt med et tilbud Emil Balle Riishide fra Odense er på besøg hos sine bedsteforældre på Mors. Og han synes, det er rigtig godt med et tilbud til sådan én som ham. - Det er dejligt, de har lavet det, så der er noget heroppe. Før har der ikke været så meget. - Jeg synes, det er sjovt - og det er et dejligt sted, fortæller han. Håbet er, at man kan få lov til at beholde banen på Mors.